กรมการข้าว พัฒนาแอปพลิเคชัน “ระบบที่ปรึกษาชาวนาไทย” ช่วยชาวนาบริหารจัดการข้าวอย่างครบวงจรด้วยตัวเอง
นายอาชว์ชัยชาญ เลี้ยงประยูร อธิบดีกรมการข้าว เปิดเผยว่า แอปพลิเคชันระบบที่ปรึกษาชาวนาไทย หรือกลาสไรซ์ (GLAS RICE)? ได้รับการพัฒนาขึ้นโดยศูนย์วิจัยข้าวคลองหลวง กองวิจัยและพัฒนาข้าว กรมการข้าว ร่วมกับมหาวิทยาลัยเทคโนโลยีพระจอมเกล้าพระนครเหนือ โดยได้รับการสนับสนุนงบประมาณจากสำนักงานพัฒนาการวิจัยการเกษตร (องค์การมหาชน) เพื่อช่วยให้เกษตรกรสามารถเข้าถึงองค์ความรู้ด้านข้าว การวางแผนการผลิต การคัดเลือกพันธุ์ข้าว ที่จะช่วยในการลดความเสี่ยงจากศัตรูพืชสำคัญ เช่น โรคไหม้และเพลี้ยกระโดดสีน้ำตาล เป็นต้น นอกจากนั้นยังช่วยในเรื่องการพยากรณ์อากาศ การระบาดของโรคและแมลง และการจัดการราคาขาย ที่สำคัญตัวแอพพลิเคชั่นสามารถใช้งานได้ง่าย ไม่ยุ่งยาก สะดวก รวดเร็ว แม่นยำและเชื่อถือได้ ซึ่งจะช่วยให้เกษตรกรสามารถตัดสินใจผลิตข้าวอย่างมีประสิทธิภาพและยั่งยืนสำหรับแอปพลิเคชันระบบที่ปรึกษาชาวนาไทย ได้มีการทดสอบการใช้งานและความแม่นยำของระบบ โดยได้ดำเนินการศึกษาในเขตภาคกลาง ภาคตะวันออกและภาคตะวันตก จำนวน 6 จังหวัด ได้แก่ กรุงเทพมหานคร นนทบุรี นครปฐม ราชบุรี พระนครศรีอยุธยาและฉะเชิงเทรา มีการทดลองนำนวัตกรรมเทคโนโลยีไปใช้กับกลุ่มเกษตรกร ซึ่งผลการศึกษาพบว่า เกษตรกรที่เข้าร่วมโครงการทดสอบระบบมีผลผลิตเฉลี่ยเพิ่มขึ้นร้อยละ 3.56 ต้นทุนการผลิตเฉลี่ยลดลงร้อยละ 24 ราคาขายเฉลี่ยเพิ่มขึ้นร้อยละ 7 และมีกำไรเฉลี่ยเพิ่มขึ้นร้อยละ 46นอกจากนี้ ยังพบว่าเกษตรกรสามารถวางแผนในการคัดเลือกพันธุ์ข้าวที่เหมาะสม การจัดการแปลงนาที่มีประสิทธิภาพและการใช้สารเคมีป้องกันกำจัดแมลงที่เหมาะสม โดยได้ข้อมูลพฤติกรรมของชาวนาทั้งในเรื่องการผลิตและการตลาดที่จะถูกนำเข้าและพัฒนาให้ระบบมีความแม่นยำมากยิ่งขึ้น เพื่อให้นวัตกรรมเทคโนโลยีดังกล่าวเข้าสู่ปัญญาประดิษฐ์ (AI) เพื่อให้ระบบเกิดความแม่นยำและช่วยให้ชาวนาตัดสินใจผลิตข้าวได้ตรงตามความต้องการของตลาดและมีรายได้เพิ่มขึ้นต่อไปในอนาคต ทั้งนี้ประชาชน และพี่น้องชาวนาที่ใช้โทรศัพท์มือถือในระบบปฏิบัติการแอนดรอย (Android)?สามารถดาวน์โหลดใน Play Store ได้ตั้งแต่บัดนี้เป็นต้นไป สำหรับในส่วนของระบบปฏิบัติการ ios จะเปิดให้ดาวน์โหลดได้ในเร็วๆ นี้